Vullisverwyderaar sterf op Pta-golflandgoedArgieffoto: Netcare 911. ŉ Vullisverwyderaar is Vrydag in ŉ beweerde fratsongeluk op ŉ spog-golflandgoed in die ooste van Pretoria dood. Chris Botha, woordvoerder van Netcare 911, het gesê die voorval het in Glendowerstraat in die Woodhill-golflandgoed plaasgevind. “Volgens inligting van die toneel was die werkers besig om rommel te verwyder en op ŉ vullistrok te laai,” het Botha gesê. “Die werker, in sy 20’s, het na bewering op die kant van die bewegende trok probeer spring en onder die wiele beland.” Die man was reeds dood toe paramedici by die toneel opgedaag het. Ao. Dave Miller, woordvoerder van die Garsfontein-polisie, het aan Maroela Media die voorval bevestig. Hy het gesê die polisie ondersoek ŉ saak van strafbare manslag.